Návrh

na priamu novelu zákona o odpadoch, ktorá by sa pripojila k návrhu zákona o prevencii závažných havárií

Návrh by bol predložený na rokovaní vlády pri prerokúvaní návrhu zákona o prevencii závažných havárií

Čl. IV

Zákon č. 223/2001 Z.z. o odpadoch a o zmene a doplnení niektorých zákonov sa mení a dopĺňa takto:

1.	V § 41 ods.11 sa vypúšťajú slová “, s výnimkou kategórií zariadení uvedených v prílohe č. 8”.

2.	§ 54 znie:
“§ 54
Príspevok do Recyklačného fondu
za motorové vozidlá

(1)	Výrobca a dovozca motorových vozidiel kategórie M1 a N156) sú povinní za každé motorové vozidlo kategórie M1 a N1 uvedené na trh po 1. júli 2002 zaplatiť príspevok do Recyklačného fondu v sume určenej podľa § 56.

(2)	Príspevok platia a za správnosť jeho výpočtu zodpovedajú výrobca a dovozca, ktorí uvádzajú výrobky uvedené v odseku 1 na trh v Slovenskej republike.

(3)	Výrobca platí príspevok podľa § 41 ods. 13. Dovozca platí príspevok podľa §41 ods. 14.

(4)	Výrobca a dovozca motorových vozidiel podľa odseku 1 sú povinní umožniť orgánom štátneho dozoru v odpadovom hospodárstve (§73) kontrolu správnosti výpočtu príspevku a kontrolu jeho platenia.

(5)	Výrobca a dovozca motorových  vozidiel sú povinní
a)	viesť a uchovávať evidenciu o objeme svojej výroby, dovozu, vývozu a reexportu,
b)	ohlasovať ustanovené údaje z evidencie štvrťročne Recyklačnému fondu a príslušnému okresnému úradu.

(6)	Ten, kto zabezpečuje zber  starých vozidiel, je povinný
a)	viesť a uchovávať evidenciu o týchto odpadoch a o objeme ich zhodnotenia zo zberu odpadov na území Slovenskej republiky, 
b)	ohlasovať ustanovené údaje z evidencie štvrťročne Recyklačnému fondu a príslušnému okresnému úradu.”.

3.	V § 78 ods.1 písm. b) sa slová “ods.10” nahrádzajú slovami “ods.9”.

4.	V § 78 ods. 1 písm. m) sa slová “ods.8” nahrádzajú slovami “ods.7”.

5.	V § 78  sa vypúšťa odsek 4.

6.	V § 80 ods.2 písm. b), ods.3 písm. b) a ods.5 písm. b) sa slovo “m)” nahrádza slovom “n)”.

7.	V § 81 ods.9 sa slová “ods. 8” nahrádzajú slovami “ods. 7”.

8.	V Prílohe č. 2 sa označenie bodu “R9” nahrádza  označením “R1” a označenia bodov “R1 až R8” sa nahrádzajú označením “R2 až R9”.

9.	V prílohe č. 5,  riadok 14 sa slovo “solí” nahrádza slovom “látok”. Poznámka pod čiarou k odkazu č. 2) znie : “Stanovené ako odparok filtrátu po filtrácii roztoku odpadu, vzťahované na sušinu”.

10.	V Prílohe č. 7 v bode 3 sa slovo “horčíkové” nahrádza slovom “mangánové”.

11.	V Prílohe č. 8 sa slová “vyňatých z pôsobnosti zákona” nahrádzajú slovami “podľa § 41 ods. 5”.

Dôvodová správa

K bodu 1
	Vypúšťajú sa slová, ktoré sú nadbytočné vzhľadom na platné znenie odseku 5 a viedli k nejasnostiam vo vzťahu k povinnosti platiť príspevky do Recyklačného fondu.

K bodu 2
	Pri príprave návrhu zákona o odpadoch sa pôvodne časť o starých vozidlách pripravovala ako samostatný zákon. Jeho začlenením do zákona o odpadoch došlo k odlišnému ustanoveniu spôsobu platenia do Recyklačného fondu za motorové vozidlá. Po vytvorení Recyklačného fondu sa ukázalo, že je potrebné zjednotiť spôsob platenia za motorové vozidlá s ostatnými komoditami. Navrhované znenie zodpovedá štruktúre ostatných paragrafov zákona, kde sa ustanovuje povinnosť platenia (napr. § 45).
	Predložené znenie tohto ustanovenia je výsledkom dohody so zástupcami automobilového priemyslu.

K bodom 3,4,6 až 11
	Ide o opravy nepresností, ktoré sa do zákona dostali v dôsledku velkého množstva pozmeňujúcich návrhov uplatnených v druhom čítaní v NR SR. Uvedenými novelizačnými bodmi sa nemení zmysel príslušných ustanovení.

K bodu 5
	Sankcia, ktorá bola doplnená do odseku 4 počas rokovania v NR SR je duplicitná s ustanovením § 78 ods. 3 písm. e).